Reedel, 05.detsembril saime siis linna peale kah. Õues oli täielik troopika, temperatuur lähenes kolmekümnele, mis on praegusel aastaajal Melbourne's erandlik kuumus. Keskmine temp detsembrikuus on muidu 20 kraadi. Melbourne on tõeline suurlinn - ligi 4 miljonit elanikku ja elu käib tänavatel 24 tundi järjest. Samas on õhkkond  hästi  easy going, puudub igasugune närvilisus, inimesed suhtlevad omavahel rõõmsalt nii trammis, liftis kui poes kassasabas. Kõikidel teenindajatel on alati aega sinuga vestelda (isegi toidupoe kassiiril) ja sõbralikult naeratada. Inimesed on abivalmid ja avatud. Mul tuli kohe meelde, miks ma nii väga Austraaliasse tagasi tahtsin tulla. Uskumatu, kuidas ühes suurlinnas saab nii meeldiv  õhkkond olla, Sydney's oli eelmisel aastal sama asi. No ja kliima on ka muidugi super. Õhtud ja hommikud võivad küll veel jahedamad olla (nii 15 kraadi ümber), aga päevad on juba soojad. Neil siin teatavasti suvi alles algab. Ma olen paar korda käest ära pannud ajakirja, millel peal "Summer 2008", sest enda arust on tegemist juba vana ajakirjaga. Õnneks siiski silmanurgast nägin, et nurgas oli väikeses kirjas "detsember 2008". Neil on siin kõik ju vastupidi: suvi on just alanud (kõik puuviljad on äsja  valmis saanud, sõime näiteks väga häid maasikaid ükspäev), õhtul on kuni kella üheksani väljas valge, liiklus on vasakpoolne, kõik lilled õitsevad (võililli nägime näiteks, teisi taimi kahjuks ei tunne) ja suplushooaega alles avatakse. Melbourne's reeglina nii palav ei ole, keskmine temperatuur jääb 25 kraadi ringi ja talvel võib nulli ringis temp olla. Lihtsalt suvi on oluliselt pikem ja soojem kui Eestis. Ütleksin, et eestlase jaoks on siin ideaalne kliima.